Document ID: 32014D0459

A BIZOTTSÁG HATÁROZATA
(2014. július 10.)
a réztartalmú biocid termékek nem helyettesíthető felhasználás céljára történő forgalomba hozataláról
(az értesítés a C(2014) 4611. számú dokumentummal történt)
(Csak az angol, a görög, a horvát és a spanyol nyelvű szöveg hiteles)
(2014/459/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a biocid termékek forgalomba hozataláról szóló 98/8/EK európai parlamenti és tanácsi irányelv 16. cikkének (2) bekezdésében említett 10 éves munkaprogram második szakaszáról szóló, 2007. december 4-i 1451/2007/EK bizottsági rendeletre (1) és különösen annak 5. cikke (3) bekezdésére,
mivel:
(1)
A réz az 1896/2000/EK bizottsági rendelet (2) 4. cikkének megfelelően a 98/8/EK európai parlamenti és tanácsi irányelv (3) V. mellékletében meghatározott 11. terméktípusban való felhasználás céljából bejelentésre került.
(2)
A réznek a 98/8/EK irányelv I., I.A., illetve I.B. mellékletébe való felvételének alátámasztására azonban nem nyújtottak be hiánytalan dokumentációt a megfelelő határidőkön belül. Az 1451/2007/EK rendelet 4. cikkének (2) bekezdésével együtt értelmezett 2012/78/EU bizottsági határozat (4) értelmében a réz 2013. február 1-jétől nem hozható forgalomba a 11. terméktípusban történő felhasználás céljából.
(3)
Az 1451/2007/EK rendelet 5. cikke alapján Írország, Görögország, Spanyolország és Horvátország külön-külön kérelmet nyújtott be a Bizottsághoz, amelyben réztartalmú biocid termékek forgalomba hozatalának engedélyezését kérte több felhasználás céljára.
(4)
A Bizottság a kérelmeket elektronikus úton közzétette.
(5)
Néhány kérelem szerint a réztartalmú biocid termékeket arra használják, hogy a nyílt tengeri kőolaj- és gázkitermelő fúrószigetek, valamint egyéb tengeri és part menti létesítmények fő vízbemenetének biológiai szennyeződését megakadályozzák; e felhasználás jelentősége igen nagy, hiszen a vizet többek között feldolgozási célokra, ivóvíz- és fürdővíz-előállításra, valamint tűzoltásra használják, és a vízbemenet eldugulása végzetes lehet a létesítményen dolgozók egészsége és biztonsága szempontjából.
(6)
Ezenkívül néhány kérelem szerint a réztartalmú biocid termékeket arra használják, hogy a hajók fő vízbemenetének biológiai szennyeződését megakadályozzák; e felhasználás azért jelentős, mert meg kell akadályozni a hajó teljes csőrendszerében és vízvezetékrendszerében folyó víz bemenetének eldugulását. Ez a hajó biztonságos üzemeltetése szempontjából alapvető fontosságú összes csővezeték-rendszer - például a tűzelfojtó rendszer - belsejét érinti.
(7)
A nyilvános konzultáció során az említett felhasználásokkal kapcsolatban nem érkeztek észrevételek. A kérelmeket benyújtó tagállamok azzal érveltek, hogy területükön kellő számú, műszakilag és gazdaságilag is megvalósítható megoldással kell rendelkezniük a biológiai szennyeződés megakadályozására annak érdekében, hogy a nyílt tengeri létesítmények, egyéb tengeri és part menti létesítmények vagy a hajók fő vízbemeneti nyílása eldugulásának kockázatát csökkenteni tudják.
(8)
Mindezek alapján tehát valószínűnek tűnik, hogy amennyiben nem lenne megengedett a réznek a nyílt tengeri kőolaj- és gázkitermelő fúrószigetek, egyéb tengeri és part menti létesítmények vagy a hajók fő vízbemenete biológiai szennyeződésének megakadályozására történő felhasználása, az az érintett tagállamokban pillanatnyilag súlyos közegészségügyi kockázatot jelentene. Ezen túlmenően a réztartalmú termékeket alkalmazó rendszerek leállításának vagy felváltásának költsége, valamint logisztikai és gyakorlati megvalósíthatósága számos esetben ellehetetleníti a tevékenységet. A rendszerek felváltása pedig szintén időbe telik, még akkor is, ha megvalósítható. Jelenleg tehát szükség van a nem helyettesíthető felhasználás esetére vonatkozó eltérésekre.
(9)
Ha azonban nem nyújtanak be indokolatlan késedelem nélkül hiánytalan kérelmet a réznek a 11. terméktípusban való felhasználásának jóváhagyására, akkor a réztartalmú biocid termékek felhasználóinak alternatív módszereket kell használniuk a biológiai szennyeződés megakadályozására. Indokolt tehát előírni, hogy ilyen esetben a felhasználók az említett tagállamokban kellő időben széles körű tájékoztatást kapjanak annak érdekében, hogy még azelőtt meg tudjanak győződni az alternatív módszerek hatékonyságáról, mielőtt ki kellene vonni a réztartalmú biocid termékeket a forgalomból,
ELFOGADTA EZT A HATÁROZATOT:
1. cikk
(1) Írország, Görögország, Spanyolország és Horvátország az 1451/2007/EK rendelet 5. cikkének (3) bekezdésében meghatározott feltételek függvényében az e határozat mellékletében megadott felhasználásokra engedélyezheti a rezet (EK-szám: 231-159-6; CAS-szám: 7440-50-8) tartalmazó biocid termékek forgalomba hozatalát.
(2) Amennyiben a réznek a 11. terméktípusban való felhasználása jóváhagyására irányuló dokumentációkat benyújtják, és azok hiánytalanságát az értékelést végző tagállam 2014. december 31-ig elismeri, Írország, Görögország, Spanyolország és Horvátország - az 528/2012/EU európai parlamenti és tanácsi rendelet (5) 89. cikkében egy adott anyag jóváhagyása, illetve jóváhagyásának elutasítása esetére előírt határidőkig - továbbra is engedélyezheti e termékek forgalomba hozatalát.
(3) A (2) bekezdésben leírtaktól eltérő esetekben Írország, Görögország, Spanyolország és Horvátország 2017. december 31-ig továbbra is engedélyezheti a kérdéses termékek forgalomba hozatalát, amennyiben az érintett tagállamok 2015. január 1-jétől gondoskodnak a felhasználók széles körű tájékoztatásáról, miszerint a szóban forgó felhasználási célokra sürgősen alternatív módszereket kell hatékonyan alkalmazni.
2. cikk
Ennek a határozatnak Írország, a Görög Köztársaság, a Spanyol Királyság és a Horvát Köztársaság a címzettje.
Kelt Brüsszelben, 2014. július 10-én.

Labels: 3
1
6